Document ID: /roh_data/filtered/fineweb-2-filterrobots_roh.jsonl.gz/12412

En Svizra po mintga persuna, independentamain da la vagliadetgna, da la schlattaina, da la naziunalitad u dal (lieu da) domicil (en Svizra u a l’ester), lantschar e suttascriver ina petiziun.
Il cuntegn d'ina petiziun po esser mintga activitad statala u mintga tema dal mintgadi. Las abitantas ed ils abitants pon gudagnar lur attenziun cun lantschar ina petiziun e cun inoltrar quella a las autoritads cumpetentas.
Ina petiziun po vegnir inoltrada a las autoritads communalas, chantunalas u federalas. Per quest intent datti duas pussaivladads:
glista da petiziun
petiziun online
Ina petiziun consista per regla d'in titel e d'in text. La furma n'è però betg prescritta. La petiziun po vegnir formulada sco supplica, sco pretensiun u sco proposta simpla.
Per gronda part ha la petiziun la furma d'ina glista da suttascripziuns. Las suttascripziuns vegnan savens rimnadas sin via. Pussaivel èsi però er da las rimnar sur l'internet.
In termin, entaifer il qual las suttascripziuns ston esser rimnadas, na datti betg. Er in dumber minimal da suttascripziuns n'è betg prescrit.
Tenor l'artitgel 33 da la Constituziun federala po mintga persuna inoltrar petiziuns a las autoritads. Independentamain dal fatg, sche la petiziun vegn inoltrada en scrit u sur l'internet, n'ha ella nagina vigur giuridica lianta. L'autoritad che survegn la petiziun sto prender enconuschientscha da tala. Ella n'è dentant betg obligada da tractar u da respunder la petiziun. En la pratica è quai però quasi adina il cas.